Final four v Podbrezovej ovládli nemecké družstvá
Na prelome marca a apríla sa uskutočnil v Podbrezovej 16.ty finálový turnaj Ligy majstrov v kolkoch žien a mužov za účasti 8 najlepších klubových družstiev z Európy pod názvom Final four 2017, Podbrezová. V oboch kategóriách sa z víťazstva radovali nemecké družstvá, keď v ženskej kategórií zvíťazili kolkárky z SKC Victoria Bamberg a v mužskej kolkári SKV Rot Weiss Zerbst.
Kolkári Podbrezovej sa umiestnili na 3.mieste, čím o jeden stupienok vylepšili svoje umiestnenie z minulého roka a mohli sa tak radovať zo zisku z bronzových medailí.
ŽENY:
V semifinálových sobotných zápasoch, najskôr rakúsky obhajca BBSV Wien nedal šancu chorvátskej Mlake Rijeke a zvíťazil presvedčivo 8:0. V zápase padli aj 3 rekordy kolkárne, keď 2 vytvorili sestry Wiedermannové v jednotlivcoch a 1 v súčte celého družstva. V druhom zápase si poradili hráčky Bambergu so slovinským Celje taktiež vysoko 7:1.
V nedeľňajšom zápase o 3.miesto porazilo slovinské Celje Mlaku Rijeku 7:1 a získalo tak bronzové medaile. Vo finále sa opakoval súboj z pred roka, tentokrát však lepšie zahrali hráčky Bambergu a po víťazstve 7:1 nad BBSV Wien sa mohli tešiť zo zisku titulu Ligy majstrov. Victoria Bamberg navyše vylepšila rekord kolkárne zo soboty výkonom 3748 bodov a taktiež pridala jeden rekord v podaní Ines Maričič v jednotlivcoch.
MUŽI:
V prvom semifinále na seba narazili maďarský Szeged a chorvátsky Zaprešić. Po lepšom začiatku chorvátov, maďari svoj zápas v druhej polovici rýchlo otočili a mohli sa radovať z postupu do finále po víťazstve 6:2. V druhom semifinále nastal očakávaný súboj nemeckého šampióna z Zerbstu proti domácej Podbrezovej. Vo vyrovnanom zápase, videli diváci z zaplnenom Dome športu napínavý zápas až do posledných hodov, kde sa nakoniec tesne rozhodlo o víťazstve Zerbstu, na body 5:3.
V súboji o 3.miesto tak narazila Podbrezová na chorvátsky Zaprešić. Po zlepšenom výkone sa Podbrezová mohla radovať z víťazstva 5,5:2,5 a taktiež zo zisku bronzových medailí, Vo finále sa proti sebe postavili družstvá Szegedu a Zerbstu. V prvej časti zápasu zahral nalepšie Robert Ernješi zo Szegedu 690 bodov, čo bol aj najvyšší výkon celého turnaja. Súperi z Zerbstu však držali latku veľmi vysoko, keď až dvaja hráči v prvej časti prekonali hranicu 670 bodov. V závere potvrdil víťazstvo Zerbstu výborným výkonom nestarnúci Boris Benedik ( 672 bodov). Zerbst tak nakoniec porazil Szeged celkovým skóre 6:2.
Kompletné výsledky zápasov na: http://www.zpkolky.sk/sport/zpkolky.nsf/page/Results
Fotogaléria sa spracováva....
Výkony hráčov Podbrezovej:
Semifinále:
Tomka/Vadovič 590/0
Tepša 672/1
Zavarko 671/1
Nemček 637/0
Pašiak 594/0
Kuna 613/1
Zápas o 3.miesto:
Vadovič 626/0
Tepša 645/1
Pašiak 619/1
Nemček 644/0,5
Zavarko 680/1
Kuna 627/0
Podbrezová zvládla organizáciu tohoto podujatia na výbornú, veľká vďaka patrí organizátorom a všetkým ľuďom, ktorí sa podielali na bezproblémovom chode celého podujatia !
Kolkárske súťaže pokračujú záverečnými kolami, budúci víkend v Podbrezovej.